
Συμμετέχουμε στις ηλεκτρονικές εκλογές για την ανάδειξη Αιρετών εκπροσώπων μας στα υπηρεσιακά συμβούλια (ΠΥΣΠΕ, ΑΠΥΣΠΕ, ΚΥΣΠΕ).
Δίνουμε δύναμη στη φωνή μας!

Ο θεσμός του Αιρετού εκπροσώπου στα υπηρεσιακά συμβούλια συμπλήρωσε εκατό χρόνια ζωής. Αποτελεί ιστορική δημοκρατική κατάκτηση του κλάδου, καρπό αγώνων για να έχουν οι εκπαιδευτικοί εκλεγμένη φωνή εκεί όπου κρίνονται η υπηρεσιακή τους κατάσταση, τα εργασιακά τους δικαιώματα και η επαγγελματική τους πορεία.
Οι Αιρετοί συμμετέχουν στις συνεδριάσεις και στις αποφάσεις των υπηρεσιακών συμβουλίων, σύμφωνα με τις αρμοδιότητές τους. Εξετάζουν φακέλους και στοιχεία, ελέγχουν την εφαρμογή των κριτηρίων, παρεμβαίνουν για μεταθέσεις, αποσπάσεις, τοποθετήσεις και άλλα υπηρεσιακά ζητήματα. Αναδεικνύουν αδικίες, απαιτούν αιτιολογημένες αποφάσεις, καταθέτουν προτάσεις, καταγράφουν τη διαφωνία τους και ενημερώνουν υπεύθυνα τους συναδέλφους. Η παρουσία τους υπηρετεί τη διαφάνεια, την ισονομία και τον έλεγχο της διοίκησης. Η απουσία των  Αιρετών έχει συνέπειες για κάθε εκπαιδευτικό. Αφήνει τη διοίκηση ανεξέλεγκτη, χωρίς την άμεση παρουσία των εκλεγμένων εκπροσώπων του κλάδου.
Απέναντι σε αυτή την κατάκτηση, συγκεκριμένες παραταξιακές δυνάμεις (ΑΣΕ/ΠΑΜΕ και ΠΑΡΕΜΒΑΣΕΙΣ) επέδειξαν πρωτοφανή συνδικαλιστική ανευθυνότητα. Επειδή έκριναν πως η ηλεκτρονική διαδικασία των εκλογών δεν εξυπηρετούσε τις μικροπαραταξιακές τους επιδιώξεις, καθώς επιθυμούν την εκλογική συμμετοχή λίγων εκπαιδευτικών προκειμένου οι παραταξιακές τους δυνάμεις από μειοψηφικές να εμφανίζονται ως πλειοψηφικές, επιδίωξαν μέσω της αποχής την κατάργηση του θεσμού. 
Όταν δεν το κατάφεραν, με διαρκή απαξίωση του θεσμού και επιθέσεις στους εκλεγμένους εκπροσώπους, συνέβαλαν στην αποδυνάμωση μιας κατάκτησης εκατό χρόνων. Η πολιτική τους και τα συνθήματα με τα οποία τη συνόδευαν, διευκόλυνε στην πράξη την υποβάθμιση της εκπροσώπησης των εκπαιδευτικών.
Η επιλογή της αποχής το 2020 από τις εκλογές Αιρετών υπήρξε τραγικό συνδικαλιστικό σφάλμα. Η επιμονή στην ίδια επιλογή το 2022 και το 2024, από τις δυνάμεις που συνέχισαν να την υπηρετούν (ΑΣΕ/ΠΑΜΕ, ΠΑΡΕΜΒΑΣΕΙΣ), αποτέλεσε συνειδητή άρνηση να διδαχθούν από τις συνέπειές της. 
Συνδικαλιστική επιλογή άλλαξαν μόνο όταν αντιλήφθηκαν ότι ο στόχος τους, δηλαδή η κατάργηση του θεσμού, δεν θα επιτευχθεί! Έτσι χωρίς να δώσουν καμία απάντηση για τα συνειδητά ψέματά τους για έξι χρόνια, πως δήθεν γίνεται νοθεία στις εκλογές, πως στηρίζεται η κυβέρνηση από τη συμμετοχή στις εκλογές κλπ, πραγματοποίησαν μεγαλοπρεπέστατη «κωλοτούμπα», εξευτελιζόμενοι συνδικαλιστικά! 
Εγκατέλειψαν  την αποχή και συμμετέχουν στις ηλεκτρονικές εκλογές του 2026 χωρίς να δώσουν μια καθαρή απάντηση στους συναδέλφους: τι άλλαξε στη διαδικασία που μέχρι τώρα κατήγγελλαν και σήμερα αποδέχονται; Ποτέ δεν μπήκαν στον κόπο να εξηγήσουν ποια αδικία διορθώθηκε με την απουσία από τις εκλογές, ποια αυθαιρεσία εμποδίστηκε, ποιο δικαίωμα προστατεύτηκε όταν οι εκπαιδευτικοί στερήθηκαν τη δυνατότητα να επιλέξουν εκείνους που θα τους εκπροσωπούν.
Η επιστροφή τους αποτελεί ταπεινωτική διάψευση της προηγούμενης γραμμής τους. Τα μεγάλα λόγια περί «αρχών» κατέληξαν σε μια μεγαλοπρεπή συνδικαλιστική ήττα. Μέχρι χθες κατήγγελλαν τη συμμετοχή, σήμερα ζητούν ψήφο για να συμμετάσχουν οι ίδιοι. Χθες απαξίωναν τους Αιρετούς, σήμερα διεκδικούν τις θέσεις τους. Οι βαρύγδουπες διακηρύξεις τους προσέκρουσαν για ακόμα μία φορά, στην πραγματικότητα. Η αποχή αποδυναμώνει τη φωνή του κλάδου. Οι εκπαιδευτικοί χρειάζονται εκπροσώπους παρόντες, με γνώση, θάρρος και λογοδοσία.
Η ΔΗΜΟΚΡΑΤΙΚΗ ΣΥΝΕΡΓΑΣΙΑ εκπαιδευτικών πρωτοβάθμιας εκπαίδευσης υπερασπίστηκε τον θεσμό, ανέδειξε την ανάγκη της εκλεγμένης εκπροσώπησης και αγωνίστηκε απέναντι στην απαξίωση και στην αποδυνάμωσή του. Με παρουσία, παρεμβάσεις και καθημερινή στήριξη των συναδέλφων, επιμείναμε ότι καμία κατάκτηση του κλάδου δεν περισσεύει.
Το 2020 δεν συμμετείχαμε στις εκλογές δηλώνοντας πως πρόκειται για μία τραγικά λανθασμένη συνδικαλιστική απόφαση, όχι γιατί αποδεχτήκαμε την λανθασμένη επιλογή όλων των άλλων παρατάξεων, αλλά γιατί ο αξιακός μας κώδικας δεν καταδεχόταν τα ψηφοδέλτιά μας να είναι τα μόνα που θα συμμετέχουν στις εκλογές. Το 2022 και το 2024, πρωταγωνιστήσαμε στο να υπάρχει συμμετοχή στις εκλογές και να μην χαθεί ένας θεσμός με ιστορία 100 χρόνων. Οι συνάδελφοι αναγνώρισαν τη συμβολή μας και μας ανέδειξαν και στις δύο εκλογικές διαδικασίες πρώτη δύναμη στο ΚΥΣΠΕ.
Το Σάββατο 7 Νοεμβρίου 2026 συμμετέχουμε μαζικά στις ηλεκτρονικές εκλογές για τα υπηρεσιακά συμβούλια. Δυναμώνουμε τη φωνή των εκπαιδευτικών. Στηρίζουμε αυτούς που αγωνίστηκαν κόντρα σε όλους και σε όλα για να στηρίξουν την ύπαρξη της φωνής των εκπαιδευτικών στα υπηρεσιακά συμβούλια (ΚΥΣΠΕ, ΑΠΥΣΠΕ, ΠΥΣΠΕ), που αντιστάθηκαν στους εξωτερικούς αλλά και τους εσωτερικούς εχθρούς του θεσμού του Αιρετού.
Δεσμευόμαστε ότι τα στελέχη μας από την επόμενη ημέρα των εκλογών θα είναι εκπρόσωποι όλων των εκπαιδευτικών και όχι μόνο αυτών που τους ψήφισαν. Δεσμευόμαστε πως θα αγωνίζονται για διαφάνεια, ισονομία και λογοδοσία, για εκσυγχρονισμό του νομοθετικού πλαισίου με βάση και τις διαπιστωμένες ανάγκες αλλαγών, για μοριοδότηση όλων των αποσπάσεων και πραγματοποίησή τους από το ΚΥΣΠΕ και όχι από τα υπουργικά γραφεία, για επαναφορά των Αιρετών στα Συμβούλια επιλογής στελεχών, για διοίκηση με ανθρώπινο πρόσωπο και με σεβασμό στις ανάγκες των εκπαιδευτικών, οι οποίοι δεν είναι αριθμοί.
Καλούμε όλους τους εκπαιδευτικούς να δείξουν την αντίθεσή τους στην Κυβέρνηση με τη συμμετοχή τους στην ψηφοφορία, να «απαντήσουν» στους ανεπίγνωστους αρνητές των έξι προηγούμενων χρόνων οι οποίοι επιστρέφουν για να πολεμήσουν τον θεσμό από μέσα, να ψηφίσουν όποιους νομίζουν καταλληλότερους να τους εκπροσωπήσουν, να δυναμώσουν τη φωνή του κλάδου και να μην αφήσουν ανεξέλεγκτη τη Διοίκηση να κάνει ό,τι θέλει.
Η ψήφος μας είναι η δύναμή μας! Ψηφίζουμε μαζικά και εκλέγουμε Αιρετούς! Δεν εμπιστευόμαστε την εκπροσώπησή μας σε όσους αγωνίστηκαν 6 ολόκληρα χρόνια για να μην υπάρχει εκπροσώπησή μας στα υπηρεσιακά συμβούλια!

